CELEX: 32018R0409
Language: da
Date: 2018-03-14 00:00:00
Title: Europa-Parlamentets og Rådets forordning (EU) 2018/409 af 14. marts 2018 om ændring af Rådets forordning (EF, Euratom) nr. 480/2009 om oprettelse af en garantifond for aktioner i forhold til tredjeland

19.3.2018   
            
            
               DA
            
            
               Den Europæiske Unions Tidende
            
            
               L 76/1
            
         EUROPA-PARLAMENTETS OG RÅDETS FORORDNING (EU) 2018/409
   af 14. marts 2018
   om ændring af Rådets forordning (EF, Euratom) nr. 480/2009 om oprettelse af en garantifond for aktioner i forhold til tredjeland
   EUROPA-PARLAMENTET OG RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 209 og 212,
   under henvisning til forslag fra Europa-Kommissionen,
   efter fremsendelse af udkast til lovgivningsmæssig retsakt til de nationale parlamenter,
   efter den almindelige lovgivningsprocedure (1), og
   ud fra følgende betragtninger:
   
               (1)
            
            
               Garantifonden for aktioner i forhold til tredjeland (»fonden«) er reguleret ved Rådets forordning (EF, Euratom) nr. 480/2009 (2).
            
         
               (2)
            
            
               Fonden tilføres midler ved en årlig udbetaling fra Unionens almindelige budget, renteindtægter fra investerede fondsmidler og inddrivelser hos debitorer af forfaldne fordringer.
            
         
               (3)
            
            
               Indtægterne fra risikopræmierne i forbindelse med de af Den Europæiske Investeringsbanks (EIB) finansieringstransaktioner, der dækkes af en EU-budgetgaranti, bør udbetales til fonden.
            
         
               (4)
            
            
               Når midlerne i fonden overstiger 10 % af Unionens samlede udestående forpligtelser, bør overskuddet føres tilbage til Unionens almindelige budget for at beskytte Unionens almindelige budget bedre mod eventuelle yderligere risici for misligholdelser i forbindelse med EIB's finansieringstransaktioner, som er rettet mod den langsigtede økonomiske modstandsdygtighed blandt flygtninge, migranter og i værts- og transitsamfund og oprindelsessamfund som en strategisk løsning til at tackle de underliggende årsager til migration.
            
         
               (5)
            
            
               Forordning (EF, Euratom) nr. 480/2009 bør derfor ændres i overensstemmelse hermed —
            
         VEDTAGET DENNE FORORDNING:
   Artikel 1
   I forordning (EF, Euratom) nr. 480/2009 foretages følgende ændringer:
   
               1)
            
            
               I artikel 2 tilføjes følgende led:
               
                           »—
                        
                        
                           ved indtægter fra risikopræmier i forbindelse med de af EIB's finansieringstransaktioner, der er dækket af en EU-garanti, der er genstand for godtgørelse.«
                        
                     
         
               2)
            
            
               I artikel 3 affattes stk. 3 således:
               »3.   Hvis beløbet i fonden overstiger 10 % af Unionens samlede udestående forpligtelser, tilbagebetales det overskydende beløb til Unionens almindelige budget. Det overskydende beløb tilbagebetales i én transaktion til en særlig konto i oversigten over indtægter i Den Europæiske Unions almindelige budget for år »n + 1« på grundlag af forskellen ved udgangen af år »n – 1« mellem 10 % af Unionens samlede udestående forpligtelser og værdien af fondens nettoaktiver beregnet ved begyndelsen af år »n«.«
            
         
               3)
            
            
               Artikel 7 affattes således:
               »Artikel 7
               Kommissionen overdrager den finansielle forvaltning af fonden til EIB.
               Senest den 30. juni 2019 forelægger Kommissionen Europa-Parlamentet og Rådet en uafhængig ekstern evaluering af fordele og ulemper ved at overdrage den finansielle forvaltning af aktiverne i fonden og i Den Europæiske Fond for Bæredygtig Udvikling til Kommissionen, til EIB eller til en kombination af de to, idet der tages hensyn til de relevante tekniske og institutionelle kriterier, der anvendes ved sammenligning af kapitalforvaltningstjenester, herunder den tekniske infrastruktur, sammenligning af udgifter til de ydede tjenester, den institutionelle struktur, rapportering, resultater, ansvarlighed og ekspertise i den enkelte institution og andre kapitalforvaltningsmandater for Den Europæiske Unions almindelige budget. Evalueringen skal i givet fald ledsages af et lovgivningsforslag.«
            
         
               4)
            
            
               Artikel 8 affattes således:
               »Artikel 8
               Kommissionen fremsender senest den 31. maj hvert år en årsrapport om fondens forvaltning i det foregående kalenderår til Europa-Parlamentet, Rådet og Revisionsretten. Årsrapporten skal indeholde en oversigt over fondens finansielle stilling og oplysninger om fondens drift ved udgangen af det foregående kalenderår, de finansielle strømme i det foregående kalenderår såvel som betydelige transaktioner og eventuelle relevante oplysninger om de finansielle konti som f.eks. detaljerede oplysninger om den udestående kapital af garanterede lån eller fondens aktiver i det foregående kalenderår samt konklusioner og indhøstede erfaringer. Rapporten skal også indeholde oplysninger om den finansielle forvaltning af samt resultaterne af og risiciene for fonden ved udgangen af det foregående kalenderår. Fra 2019 og hvert tredje år derefter skal den også indeholde en vurdering af relevansen af målbeløbet på 9 % og tærsklen på 10 % for fonden, jf. henholdsvis artikel 3, stk. 2 og 3.«
            
         Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Strasbourg, den 14. marts 2018.
      
         
            På Europa-Parlamentets vegne
         
         A. TAJANI
         
            Formand
         
      
      
         
            På Rådets vegne
         
         L. PAVLOVA
         
            Formand
         
      
   
   
      (1)  Europa-Parlamentets holdning af 8.2.2018 (endnu ikke offentliggjort i EUT) og Rådets afgørelse af 27.2.2018.
   
      (2)  Rådets forordning (EF, Euratom) nr. 480/2009 af 25. maj 2009 om oprettelse af en garantifond for aktioner i forhold til tredjeland (EUT L 145 af 10.6.2009, s. 10).